《百字令 题余尧衢倦知山庐图》
清代·朱祖谋

角巾投老，依然是、抟控人生骨肉。造化小儿空簸弄，随分寻得归宿。

老层三椽，良田二顷，高卧清湘曲。荒湾织屦，老仙来伴幽独。

谁道倦羽安巢，惊尘连海，哀郢歌相续。多难万方同一概，目断乡园松菊。

故国青山，沧洲白发，归梦愁成斛。何年畏垒，大穰珍重遗祝。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。